ભોજન પછી ન બોલવાની ડૉક્ટરોની સૂચનાને અવગણીને, વણથંભે બારે મેઘ જાણે એક સાથે વરસતા ન હોય! તેમ સતત ૫૫ મિનિટ સુધી વરસ્યા. એ વખતે એમના મુખારવિંદ પર થાક અનુભવાતો હતો. હોઠ ધ્રૂજતા હતા. ક્યારેક ઉતાવળથી બોલાતા શબ્દો પણ તૂટતા હતા. ગંગાના પ્રવાહ સમાન ધસમસતા વાક્પ્રવાહને વચ્ચે રોકી શકાય તેમ પણ ન હતું. એમની અસ્મિતાથી છલકાતી સૈદ્ધાંતિક વાણી વિરમી ત્યારે અમને એવો અનુભવ થયો કે ભગવાન સ્વામિનારાયણે પ્રબોધેલો અને બ્રહ્મસ્વરૂપ શાસ્ત્રીજી મહારાજે પ્રવર્તાવેલો વૈદિક સિદ્ધાંત આજે સ્વામીશ્રીરૂપે મૂર્તિમાન વિચરી રહ્યો છે.